งบฟื้นฟูน้ำท่วมใต้ หนุนเศรษฐกิจไม่ทรุด
โดย...พรสวรรค์ นันทะ
13 ม.ค. 2560

โดย...พรสวรรค์ นันทะ
ธนาคารกสิกรไทยชี้แม้น้ำท่วมภาคใต้จะส่งผลกระทบต่อเศรษฐกิจบ้าง แต่งบประมาณที่จะใช้ในการฟื้นฟูภาคใต้จะช่วยสนับสนุนเศรษฐกิจภาพรวมให้ดีขึ้น ขณะที่มูลค่าเศรษฐกิจภาคใต้มีสัดส่วนเพียง 8.6% ของเศรษฐกิจรวม จึงกระทบต่อการเติบโตไม่มาก ส่วนค่าเงินบาทไตรมาสแรกปีนี้ คาดเคลื่อนไหวที่ระดับ36 บาท/เหรียญสหรัฐ
กอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย กล่าวในงานสัมมนา “ทิศทางเศรษฐกิจและค่าเงินปีระกา” ว่า การประเมินผลกระทบสถานการณ์น้ำท่วมภาคใต้ต่ออัตราการเติบโตของผลิตภัณฑ์มวลรวมในประเทศ (จีดีพี) ขณะนี้ยังไม่ชัดเจน จะสรุปได้หลังจากน้ำลด แต่ในเบื้องต้น เชื่อว่าส่งผลกระทบต่อจีดีพีไม่มาก เพราะมูลค่ารวมของเศรษฐกิจภาคใต้ คิดเป็นสัดส่วนเพียง 8.6% ดังนั้น ถึงจะเสียหายบ้างก็กระทบจีดีพีรวมไม่มาก โดยภาคที่กระทบมากน่าจะอยู่ในกลุ่มยางพารา ท่องเที่ยว และประมง แต่ไม่น่าจะได้รับผลกระทบมากนัก
“ผลกระทบใต้ต่อจีดีพีไม่น่าจะมาก และมองอีกด้าน การใช้งบประมาณลงไปฟื้นฟู เช่น การซ่อมแซมถนน รวมถึงการปลูกต้นยางใหม่ทดแทนต้นเดิม ซึ่งถือเป็นกิจกรรมการลงทุนอย่างหนึ่ง น่าจะส่งผลดีต่อจีดีพีในภาพรวมของปีนี้ด้วยซ้ำไป โดยธนาคารยังประเมินจีดีพีปีนี้เติบโตที่ 3.3%” กอบสิทธิ์ กล่าว
สำหรับทิศทางค่าเงินบาทในไตรมาสแรกปีนี้ คาดว่าจะเคลื่อนไหวที่ระดับ 36 บาท/เหรียญสหรัฐ และภายในปีนี้ทั้งปี น่าเคลื่อนไหวที่ระดับ 36.50 บาท/เหรียญสหรัฐ ขณะที่ทิศทางอัตราดอกเบี้ยของไทย น่าจะคงอยู่ที่ 1.5% ขณะที่ทิศทางดอกเบี้ยของธนาคารกลางสหรัฐ (เฟด) คาดว่าจะมีการปรับขึ้น 1 ครั้งในปีนี้ อย่างไรก็ตาม ทิศทางดอกเบี้ยของเฟดต้องทบทวนหลังจาก โดนัลด์ ทรัมป์ รับตำแหน่งประธานาธิบดีอย่างเป็นทางการไปแล้ว 100 วัน เพราะต้องรอดูความชัดเจนนโยบายของทรัมป์ ประกอบด้วยว่า จะมีการเปลี่ยนแปลงอย่างไร และต้องติดตามดูว่าจะปรับขึ้นดอกเบี้ยได้มากเพียงใด เนื่องจากถ้าดอกเบี้ยสหรัฐปรับขึ้นเร็ว ย่อมส่งผลให้เงินเหรียญสหรัฐแข็งค่าขึ้น กระทบต่อเม็ดเงินลงทุนของสหรัฐที่อยู่ในต่างประเทศด้วย
“สหรัฐไปลงทุนในต่างประเทศและมีกำไรประมาณ 18-20% ของกำไรทั้งหมดของบริษัทในสหรัฐ การปรับดอกเบี้ยขึ้นเร็วย่อมกระทบค่าเงินเหรียญสหรัฐและกระทบรายได้กำไรของบริษัท ฉะนั้น การปรับขึ้นดอกเบี้ยคงไม่เร็วนัก เราจึงคาดว่าจะขึ้นดอกเบี้ยเพียงรอบเดียว จากเดิมที่คาดว่าจะขึ้นถึง 4 ครั้ง” กอบสิทธิ์ กล่าว
ด้าน สมชาย ภคภาสน์วิวัฒน์ นักวิชาการอิสระด้านเศรษฐกิจและการเมือง กล่าวว่า กองทุนการเงินระหว่างประเทศ (เอ็มเอฟ) คาดว่าเศรษฐกิจโลกจะโต 3.3% แต่ธนาคารโลกมองไว้ที่ 2.7% โดยโตจากนโยบายการกระตุ้นเศรษฐกิจของทรัมป์ประมาณ 0.3-0.5% 
ส่วนเศรษฐกิจไทยปีนี้ คาดว่าจะโต 3.3% หรือดีหน่อยก็โต 3.5% จากภาคส่งออกไทยที่เลวร้ายน้อยลง การท่องเที่ยวยังเป็นตัวหลักในการช่วยให้เศรษฐกิจขยาย ขณะที่นโยบายภาครัฐช่วยกระตุ้นการลงทุน ส่วนการบริโภคภาคเอกชนไม่ค่อยดี เพราะคนยังมีภาระหนี้ และหนี้ครัวเรือนยังสูง
นักค้าเงินธนาคารพาณิชย์ กล่าวว่า การเคลื่อนไหวของค่าเงินบาทเมื่อวันที่ 12 ม.ค.ที่ผ่านมา ปิดตลาดที่ระดับ 35.35 บาท/เหรียญสหรัฐ แข็งค่าขึ้นจากช่วงเช้าที่เปิดตลาดที่ระดับ 35.44/45 บาท/เหรียญสหรัฐ โดยระหว่างวันเคลื่อนไหวที่ระดับ 35.30-35.49 บาท ทั้งนี้ ค่าเงินบาทจากต้นปีถึงปัจจุบัน แข็งค่าขึ้นประมาณ 1.29%